**Dotácie na stravu v školskom roku 2021/2022 - zmena**

Dňa 01. augusta 2021 nadobudnú účinnosť právne úpravy zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR v znení neskorších predpisov, ktoré **od 01. septembra 2021 prinášajú nasledovné zmeny v poskytovaní dotácií na stravu:**

- ukončenie plošného poskytovania dotácie na stravu detí v ZŠ a poslednom ročníku MŠ,

- dotáciu na stravu, teda „stravovanie zadarmo“ už bude možné poskytnúť len pre:

**1) dieťa žijúce v domácnosti, ktorej sa poskytuje pomoc v hmotnej núdzi,**

(potvrdenie vydáva Úrad práce, sociálnych vecí a rodiny)

**2) dieťa žijúce v domácnosti, ktorej príjem je najviac vo výške životného minima,**

(potvrdenie vydáva Úrad práce, sociálnych vecí a rodiny)

**3) dieťa, ktoré navštevuje posledný ročník materskej školy alebo základnú školu a žije v domácnosti, v ktorej si ani jeden člen domácnosti neuplatnil na toto dieťa nárok na sumu daňového zvýhodnenia na vyživované dieťa, ktoré dovŕšilo šesť rokov veku a nedovŕšilo 15 rokov veku, žijúce s ním v domácnosti podľa osobitného predpisu**

( zákonný zástupca je povinný vyplniť a predložiť čestné vyhlásenie)

* zvýšenie sumy dotácie na stravu na 1,30 eura za každý deň, v ktorom sa dieťa zúčastnilo výchovno-vzdelávacej činnosti v MŠ alebo vyučovania v ZŠ (aj individuálne vzdelávanie) a odobralo stravu.

Vyššie uvedené potvrdenia/čestné vyhlásenie je zákonný zástupca povinný pre uplatnenie nároku na bezplatné stravovanie dieťaťa/žiaka od 01.09.2021 doručiť do podateľne Miestneho úradu mestskej časti Bratislava – Lamač osobne alebo poštou **v termíne do 01.08.2021.**

Zákonní zástupcovia detí/žiakov, ktorí nemajú nárok na dotáciu budú platiť za stravu a réžiu vo výške podľa platného VZN.

Mestská časť Bratislava – Lamač vybavuje žiadosti o dotácie len pre deti/žiakov, ktoré navštevujú školy v zriaďovateľskej pôsobnosti mestskej časti.